**EGYESÜLÉSI TERV**

***- a Martongazda Városfejlesztési és Üzemeltetési Nonprofit Korlátolt Felelősségű Társaságnak a MartonSport Nonprofit Korlátolt Felelősségű Társaságba beolvadással történő egyesüléséről* -**

1. **AZ EGYESÜLÉS INDOKA**

A beolvadás a cégstruktúra optimalizálása érdekében szükséges, végrehajtását követően jelentős működési költségmegtakarítás és adóoptimalizálás érhető el. A beolvadás hatására a társaság adminisztrációs feladataiban is számottevő csökkenés érhető el. A beolvadást indokolja, hogy a társaságok kizárólagos tagja ugyanaz a személy, a **Martonvásár Város Önkormányzata** /székhely: 2462 Martonvásár, Budai út 13/. Az egyszerűbb működést nyújtó szervezeti formában egyszerűsödik a kettő társaságot jelenleg külön-külön terhelő adminisztrációs teher. A kettő társaság tevékenysége hasonló jellegű, szervezeti szempontból a működés összehangolása indokolt. A működés hatékonyságának maximalizálása mellett az egyesülést követően várhatóan csökkennek a társaságok működési költségei is. A társaságok alapítója úgy határozott, hogy a két társaság beolvadás útján egyesüljön, abeolvadás bejegyzésének a tervezett időpontja**: 2021. január 01.**

1. **AZ EGYESÜLÉS (BEOLVADÁS) JOGSZABÁLYI KERETEI**

A Polgári Törvénykönyvről szóló 2013. évi V. törvény (a továbbiakban: Ptk.) 3:44. §-a szerint jogi személy más jogi személyekkel beolvadás útján egyesülhet. A Ptk. 3:136. §-a kimondja, hogy gazdasági társaság más gazdasági társasággal, valamint szövetkezettel és egyesüléssel egyesülhet. Ebben az esetben a beolvadó jogi személy megszűnik, általános jogutódja az egyesülésben részt vevő másik jogi személy. Ha az egyesülésben részt vevő jogi személyek mindegyike határoz az egyesülés kezdeményezéséről, az ügyvezetéseik kötelesek közös egyesülési tervet készíteni, amelynek tartalmaznia kell valamennyi jogi személy vagyonmérleg-tervezetét, valamint az egyesüléssel létrejövő jogi személy nyitó vagyonmérleg-tervezetét. Az egyesülésben részt vevő jogi személyek az egyesülési terv elfogadásáról külön-külön döntenek, azt akkor kell elfogadottnak tekinteni, ha az egyesülésben részt vevő valamennyi jogi személy elfogadta.

A Martongazda Nonprofit Kft.-nek a MartonSport Nonprofit Kft.-be beolvadással történő egyesülésének jogszabályi feltételei a fentiek szerint adottak, az egyesüléssel kapcsolatos döntéseket Martonvásár Város Önkormányzata Képviselő-testületének az önkormányzat vagyonáról, a vagyonnal való gazdálkodás szabályairól szóló 8/2016 (IV.27.) önkormányzati rendelete alapján a Martongazda Nonprofit Kft. és a MartonSport Nonprofit Kft. alapítója, a Martonvásár Város Önkormányzatának képviselő-testülete hozza meg.

Az egyes jogi személyek átalakulásáról, egyesüléséről, szétválásáról szóló 2013. évi CLXXVI. törvény (a továbbiakban: Áttv.) 2. §-a szerint az egyesülésben résztvevő társaság döntéshozó szerve az egyesülésről két alkalommal határoz. Első ízben a taggyűlés (alapító) azt állapítja meg, hogy a tagok egyetértenek-e az egyesülés szándékával, továbbá dönt arról, hogy a társaság az egyesülés után milyen formában működjön tovább és előzetesen felméri, hogy a tagok közül ki és mekkora vagyoni hozzájárulással kíván a jogutód társaság tagjává válni. Ha a tagok az átalakulás szándékával egyetértenek, a döntéshozó szerv meghatározza a vagyonmérleg-tervezetek fordulónapját, dönt a könyvvizsgáló személyéről és megbízza az ügyvezetést az egyesülési terv és a szükséges egyéb dokumentumok elkészítésével.

Az Áttv. 14. §-a előírja, hogy az egyesüléssel kapcsolatban egyesülési tervet kell készíteni, amelynek része az egyesülési szerződés is. Az egyesülési szerződésben rögzíteni kell a jogutód típusát és formáját is, de beolvadás esetében az átvevő társaság típusa, gazdasági társaság esetén a formája változatlan marad. Beolvadás esetén az egyesülési szerződésben meg kell határozni az átvevő társaság létesítő okiratában szükséges módosítások tervezetét, ami azt jelenti, hogy el kell készíteni a MartonSport Nonprofit Kft. hatályos létesítő okiratának a módosítását, valamint a módosításokkal egységes szerkezetbe foglalt létesítő okiratát. Az egyesülési terv része a beolvadást követő állapotot rögzítő tagjegyzék is.

Az Áttv. 6. §-a szerint az egyesülési terv és mellékletei elfogadásáról a döntéshozó szerv az egyesülésről véglegesen döntő ülésén határoz, amikor meghatározhatja a beolvadás időpontját is. A döntéshozó szerv továbbá dönt az egyesülésről, valamint a jogutód társaság tagjai aláírják a jogutód létesítő okiratát. Az egyesülési tervet az egyesülésben résztvevő társaságok vezető tisztségviselői írják alá.

Az Áttv. 8. § (1) bekezdése szerint a tagok úgy is dönthetnek, hogy az egyesülési javaslat érdemi elbírálásáról egy ülésen határoznak, amennyiben a vezető tisztségviselők az egyesüléshez szükséges okiratokat megfelelően előkészítik. Ebben az esetben az ülésre el kell készíteni az egyesülési tervet, amelyben a könyvvizsgáló által ellenőrzött vagyonmérleg- és vagyonleltár-tervezet szerepelhet.

1. **VAGYONMÉRLEG-TERVEZETEK**

Az egyesülési terv magában foglalja a Martongazda Nonprofit Kft, mint beolvadó társaság és a MartonSport Nonprofit Kft., mint átvevő társaság záró vagyonmérleg-tervezetét és az azt alátámasztó vagyonleltár-tervezetét, valamint a MartonSport Nonprofit Kft., mint átvevő (jogutód) társaság nyitó vagyonmérleg-tervezetét.

Az átvevő társaságban tagként részt venni nem kívánó tagokkal való elszámolás módjáról tervezetet ebben az esetben nem volt szükséges készíteni, mert az egyesülő társaságok egyszemélyes társaságok, mindkét társaság alapítója ugyanaz a személy, aki részt vesz a jogutód társaság működésében.

Martonvásár Város Önkormányzatát, mint meglévő tagot, pótlólagosan teljesítendő vagyoni hozzájárulás nem terheli.

A vagyonmérleg-tervezeteket a számvitelről szóló 2000. évi C. törvény (a továbbiakban: Számv. tv.) szerinti beszámoló mérlegére vonatkozó módszerekkel és a törvény szerinti bontásban kell elkészíteni. Az egyesülésben résztvevő társaságok a Számv. tv. szerinti beszámoló mérlegében kimutatott eszközöket és kötelezettségeket nem értékelik át. A vagyonmérleg-tervezetek és az azokat alátámasztó vagyonleltár-tervezetek jelen egyesülési terv mellékletét képezik.

1. **A TŐKESZERKEZET**

Az egyesüléssel érintett társaságok saját üzletrésszel nem rendelkeznek, valamint egymás vonatkozásában sem rendelkeznek üzletrészekkel, így a beolvadást követően az átvevő társaság tulajdonosi struktúrája nem változik.

Martonvásár Város Önkormányzata, mint mind a kettő társaság kizárólagos tagja, mind a kettő társaság vonatkozásában előzetesen úgy nyilatkozott, hogy az egyesülés után a jogutód társaságban tagként részt kíván venni, ezért szerződő felek rögzítik, hogy az átvevő társaságban a beolvadást követően részt venni nem kívánó tag vagy újonnan belépő tag nincs.

Az egyesülést követően a jogutód társaság tagja és az őt a jegyzett tőkéből megillető hányad:

**Martonvásár Város Önkormányzata** /székhely: 2462 Martonvásár, Budai út 13.; képviseletre jogosult neve: Dr. Szabó Tibor polgármester; anyja születési neve: Katona-Hlaszták Rozália; lakcím: 2462 Martonvásár, Gyulay utca 9./

A tervezett jegyzett tőkéből a tagot illető hányad **233.900.000,- Ft,** azaz **100 %**.

Az átvevő társaság egyesülés utáni tagjegyzéke (a továbbiakban: tagjegyzék) a jelen egyesülési terv 3. számú mellékletét képezi.

A jogutód társaság tagját a tervezett jegyzett tőkéből megillető hányad a beolvadást követően változatlan marad.

1. **A VAGYONMÉRLEG- ÉS VAGYONLELTÁR TERVEZETEK ELLENŐRZÉSE**

Az egyesülésben érintett társaságok a Számv. tv. előírásai szerint könyvvizsgálatra nem kötelezettek, így az Áttv. 4. § (6) bekezdése és az Áttv. 13. § (2) bekezdésére hivatkozva az egyesülés vonatkozásában a vagyonmérleg- és vagyonleltár-tervezeteknek nem szükséges a könyvvizsgálói ellenőrzése.

A végleges vagyonmérleget és vagyonleltárt független könyvvizsgálóval ellenőriztetni kell. Független könyvvizsgálóként a társaságok a **Partner Könyvelőiroda Szolgáltató Betéti Társaságot /székhely: 8900 Zalaegerszeg, Gólyahír utca 15. cégjegyzékszám: 20-06-035636; kamarai nyilvántartásba-vételi szám: 002049; a könyvvizsgálatért személyében is felelős személy: Kaszásné Müllek Erika; lakóhely: 8900 Zalaegerszeg, Jákum Ferenc utca 1/B. kamarai tagsági szám: 006026)** kívánják megbízni, aki az előzetes megkeresésre úgy nyilatkozott, hogy a könyvvizsgálatot vállalja és megbízásával kapcsolatban kizáró vagy összeférhetetlenségi körülmény nem áll fenn.

1. **AZ EGYESÜLÉSI DÖNTÉSEK MEGHOZATALÁT KÖVETŐ FELADATOK**

Az egyesülésben részt vevő társaságok megállapodása szerint kijelölt társaság az átvevő (jogutód) társaság létesítő okiratának aláírását követő 8 (nyolc) napon belül köteles a Cégközlönynél közlemény közzétételét kezdeményezni, amelyet két egymást követő lapszámban kell közzétenni. A megfelelő tartalmú közlemény közzétételének kezdeményezésével ebben az esetben célszerű az átvevő és jogutód MartonSport Nonprofit Kft. egyesülésben részt vevő tagot kijelölni.

Az Áttv. 7. § alapján a beolvadás elhatározásáról az egyesülésről véglegesen döntő ülést követő 15 (tizenöt) napon belül tájékoztatni kell az egyesülésben részt vevő társaságoknál működő munkavállalói érdekképviseleti szerveket, valamint szükség szerint a munkavállalókat. Az egyesülésben részt vevő társaságoknál munkavállalói érdekképviseleti szerv, ezért e tájékoztatási kötelezettség a társaságok ügyvezetőit nem terheli.

Az egyesülés a részt vevő társaságokkal szemben fennálló követeléseket nem szünteti meg. Az a hitelező, akinek az egyesüléssel érintett társasággal szemben fennálló követelése az egyesülésről hozott döntés első közzétételét megelőzően keletkezett, követelése erejéig az egyesülésben részt vevő társaságtól a döntés második közzétételét követő harmincnapos jogvesztő határidőn belül megfelelő biztosítékot követelhet, ha az egyesülés követelésének kielégítését veszélyezteti.

A kétszeri közzétételt követő 30 (harminc) nap lejárta után lehet az ügyvezetőnek nyilatkozni a hitelezői igényekről és a beolvadás bejegyzése iránti kérelmet az átvevő MartonSport Nonprofit Kft. létesítő okirata módosításának aláírásától, illetve elfogadásától, ennek hiányában az egyesülési szerződés jóváhagyásától számított 60 (hatvan) napon belül a cégbírósághoz benyújtani. A cégváltozási iratokat a jogutód MartonSport Nonprofit Kft. ügyvezetésének kell a cégbírósághoz benyújtani.

A változásbejegyzési eljárásban a jogutód MartonSport Nonprofit Kft. cégadatai változásának bejegyzésével egyidejűleg a jogelőd **Martongazda** Nonprofit Kft.**-t** a cégbíróság a cégnyilvántartásból a jogutód feltüntetése mellett törli. Beolvadás esetén az átvevő társaságot a beolvadás bejegyzésekor a cégbíróság nem törli a nyilvántartásból. A változások bejegyzésig, illetve a beolvadó cég törléséig mindkét érintett társaság változatlan formában folytatja tevékenységét.

Martonvásár, 2020. szeptember 29.

|  |  |
| --- | --- |
| ……………………………………...................... | ……………………………………...................... |
| **Martongazda Nonprofit Kft.**  **Beolvadó társaság**  képv.: Tóth Balázs Károly ügyvezető, önállóan | **MartonSport Nonprofit Kft.**  **Átvevő társaság**  képv.: Tóth Balázs Károly ügyvezető, önállóan |